Document ID: 32013D0632

DEĊIŻJONI TA’ IMPLIMENTAZZJONI TAL-KUMMISSJONI
tat-30 ta’ Ottubru 2013
li tikkonferma l-valur medju tal-emissjonijiet speċifiċi tas-CO2 u l-miri tal-emissjonijiet speċifiċi għall-manifatturi tal-karozzi tal-passiġġieri għas-sena kalendarja tal-2012 skont ir-Regolament (KE) Nru 443/2009 tal-Parlament Ewropew u tal-Kunsill
(Test b’relevanza għaż-ŻEE)
(2013/632/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (1), u b’mod partikulari t-tieni subparagrafu tal-Artikolu 8(5) tiegħu u l-Artikolu 10(1) tiegħu,
Billi:
(1)
Skont l-Artikolu 8(5) tar-Regolament (KE) Nru 443/2009, kull sena l-Kummissjoni jeħtieġ li tikkonferma l-valur medju tal-emissjonijiet speċifiċi tas-CO2 u l-mira tal-emissjonijiet speċifiċi għal kull manifattur tal-karozzi tal-passiġġieri fl-Unjoni Ewropea, kif ukoll għal kull konsorzju ta’ manifatturi ffurmat skont l-Artikolu 7(1) ta’ dak ir-Regolament. Abbażi ta’ dik il-konferma, il-Kummissjoni għandha tiddeċiedi jekk il-manifatturi u l-konsorzji jkunux ikkonformaw mar-rekwiżiti tal-Artikolu 4 ta’ dak ir-Regolament.
(2)
Skont l-Artikolu 4 tar-Regolament (KE) Nru 443/2009, il-miri jorbtu lill-manifatturi u lill-konsorzji b’effett mill-2012. Il-valur medju tal-emissjonijiet speċifiċi tal-manifatturi għall-2012 huwa kkalkulat skont it-tieni paragrafu ta’ dak l-Artikolu u jqis 65 % mill-karozzi l-ġodda tal-manifattur irreġistrati matul dik is-sena.
(3)
Id-dejta ddettaljata li għandha tintuża għall-kalkolu tal-valur medju tal-emissjonijiet speċifiċi u tal-miri tal-emissjonijiet speċifiċi hija stabbilita fil-punt 1 tal-Parti A u fil-Parti C tal-Anness II tar-Regolament (KE) Nru 443/2009 u hija bbażata fuq ir-reġistrazzjonijiet tal-Istati Membri ta’ karozzi ġodda tal-passiġġieri matul is-sena kalendarja ta’ qabel. Id-dejta tittieħed miċ-ċertifikati tal-konformità maħruġin mill-manifatturi jew minn dokumenti li jipprovdu tagħrif ekwivalenti skont l-Artikolu 3(1) tar-Regolament tal-Kummissjoni (UE) Nru 1014/2010 (2).
(4)
L-Istati Membri kollha ressqu d-dejta tal-2012 lill-Kummissjoni sad-data tal-iskadenza, li kienet it-28 ta’ Frar 2013, skont l-Artikolu 8(2) tar-Regolament (KE) Nru 443/2009. F’każijiet fejn il-verifika tad-dejta mill-Kummissjoni wriet biċ-ċar li ċerta dejta kienet nieqsa jew li ċerta dejta żgur li ma kenitx korretta, il-Kummissjoni kkuntattjat lill-Istati Membri kkonċernati u aġġustat jew ikkompletat id-dejta kif xieraq, dejjem bil-qbil ta’ dawk l-Istati Membri. F’każijiet fejn ma seta’ jintlaħaq l-ebda ftehim mal-Istat Membru kkonċernat, id-dejta provviżorja ta’ dak l-Istat Membru ma ġietx aġġustata.
(5)
Fit-30 ta’ April 2013, il-Kummissjoni ppubblikat id-dejta provviżorja u nnotifikat lil 85 manifattur dwar il-kalkoli provviżorji tal-valuri medji tal-emissjonijiet speċifiċi tas-CO2 tagħhom fl-2012 u tal-miri tal-emissjonijiet speċifiċi tagħhom, skont l-Artikolu 8(4) tar-Regolament (KE) Nru 443/2009. Il-manifatturi ntalbu jivverifikaw id-dejta u jinnotifikaw lill-Kummissjoni bi kwalunkwe żball fi żmien tliet xhur minn meta jirċievu n-notifika skont l-ewwel subparagrafu tal-Artikolu 8(5) ta’ dak ir-Regolament u skont l-Artikolu 9(3) tar-Regolament tal-Kummissjoni (UE) Nru 1014/2010. Tmien manifatturi aċċettaw id-dejta preliminari mingħajr korrezzjonijiet filwaqt li 40 manifattur bagħtu notifiki ta’ żbalji sad-data ta’ skadenza mogħtija.
(6)
Id-dejta provviżorja u l-kalkoli provviżorji tal-valuri medji tal-emissjonijiet speċifiċi u tal-miri tal-emissjonijiet speċifiċi tas-37 manifattur l-ieħor li ma nnotifikaw l-ebda żball fis-settijiet tad-dejta jew li ma bagħtu l-ebda tweġiba mod ieħor għandhom jiġu kkonfermati mingħajr aġġustamenti.
(7)
Il-Kummissjoni vverifikat il-korrezzjonijiet li nnotifikawlha l-manifatturi u l-ġustifikazzjonijiet rispettivi tagħhom kif indikati permezz tal-kodiċijiet tal-iżbalji mogħtija fl-Artikolu 9(3) tar-Regolament tal-Kummissjoni (UE) Nru 1014/2010 u s-sett tad-dejta ġie aġġustat kif xieraq.
(8)
Fil-każ tar-rekords li l-manifatturi identifikaw bil-kodiċi tal-iżbalji B, kif stabbilit fl-Artikolu 9(3) tar-Regolament tal-Kummissjoni (UE) Nru 1014/2010, irid jitqies il-fatt li l-manifatturi ma jistgħux jivverifikaw jew jikkoreġu dawk ir-rekords b’mod xieraq minħabba li jkun hemm parametri ta’ identifikazzjoni neqsin jew mhux korretti. Għalhekk, għandu jiġi applikat marġni ta’ żball għall-valuri tal-emissjonijiet tas-CO2 u tal-massa mogħtija f’dawk ir-rekords.
(9)
Il-marġni ta’ żball għandu jiġi kkalkulat bħala d-differenza bejn id-distanzi mill-mira tal-emissjonijiet speċifiċi mogħtija bħala l-valur medju tal-emissjonijiet imnaqqas mill-miri tal-emissjonijiet speċifiċi kkalkulati meta jiġu inklużi dawk ir-reġistrazzjonijiet li ma jistgħux jiġu vverifikati mill-manifatturi u meta dawn jiġu esklużi. Kemm jekk dik id-differenza tkun pożittiva u kemm jekk tkun negattiva, il-marġni ta’ żball għandu dejjem itejjeb id-distanza mill-mira tal-manifattur.
(10)
Skont l-Artikolu 10(2) tar-Regolament (KE) Nru 443/2009, manifattur għandu jitqies li huwa konformi mal-mira tal-emissjonijiet speċifiċi tiegħu msemmija fl-Artikolu 4 ta’ dak ir-Regolament meta l-valur medju tal-emissjonijiet tiegħu indikat f’din id-Deċiżjoni jkun inqas mill-mira tal-emissjonijiet speċifiċi tiegħu, valur mogħti bħala distanza negattiva mill-mira. F’każ li l-valur medju tal-emissjonijiet ta’ manifattur jaqbeż il-mira tal-emissjonijiet speċifiċi tiegħu, għandu jiġi impost fuqu primjum għall-eċċess ta’ emissjonijiet skont l-Artikolu 9 tar-Regolament (KE) Nru 443/2009, sakemm il-manifattur ikkonċernat ma jibbenefikax minn eżenzjoni minn dik il-mira jew sakemm huwa ma jkunx membru ta’ konsorzju, skont l-Artikolu 7 ta’ dak ir-Regolament, li jkun konformi mal-mira tal-emissjonijiet speċifiċi tiegħu.
(11)
Il-valur medju tal-emissjonijiet speċifiċi tas-CO2 mill-karozzi l-ġodda tal-passiġġieri rreġistrati fl-2012, il-miri tal-emissjonijiet speċifiċi u d-differenza bejn dawk iż-żewġ valuri għandhom jiġu kkonfermati skont dan,
ADOTTAT DIN ID-DEĊIŻJONI:
Artikolu 1
Il-valuri li ġejjin, li qed jingħataw fl-Anness, huma kkonfermati għal kull manifattur tal-karozzi tal-passiġġieri u għal kull konsorzju ta’ manifatturi għas-sena kalendarja tal-2012:
(a)
il-mira tal-emissjonijiet speċifiċi;
(b)
il-valur medju tal-emissjonijiet speċifiċi tas-CO2, aġġustat bil-marġni tal-iżball rilevanti fejn hu xieraq;
(ċ)
id-differenza bejn il-valuri msemmija fil-punti (a) u (b);
(d)
il-valur medju tal-emissjonijiet speċifiċi tas-CO2 għall-karozzi l-ġodda kollha tal-passiġġieri fl-Unjoni Ewropea;
(e)
il-valur medju tal-massa għall-karozzi l-ġodda kollha tal-passiġġieri fl-Unjoni Ewropea.
Artikolu 2
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-30 ta’ Ottubru 2013.

Labels: 8
1
20